Werk aan waterpype ‘geen rede tot paniek’(Argieffoto: pixabay) Grootskaalse opgraderingswerk aan ŉ pypleiding van Rand Water word hierdie naweek van stapel gestuur en inwoners van Tshwane, Johannesburg en Ekurhuleni is gevra om water spaarsaam te gebruik om onderbrekings te verhoed. Ten spyte van Rand Water se versekering dat wateronderbrekings minimaal sal wees, het ŉ fop-nuusboodskap Dinsdag tot paniek by waterverbruikers gelei. Die boodskap moedig verbruikers aan om “onmiddellik” te begin om water in houers op te gaar en selfs in die bad te stoor. Volgens Rand Water sal die opgraderingswerk, om die nuut geboude B6-pypleiding met die bestaande B6-pypleiding by Garthdale in die Midvaal-omgewing te verbind, altesame 87,5 uur duur. Dit begin Vrydag om 09:30 en sal na verwagting Dinsdag teen omstreeks 13:00 afgehandel wees. Rand Water het die metro’s gevra om hul reservoirs heeltemal op te vul voordat daar met die instandhoudingswerk begin word, maar sê dat die Palmiet-pompstasie nietemin operasioneel bly en teen 90% van gewone kapasiteit sal werk. Die Tshwane-metro sê dit beteken die pompstasie sal 1 670 megaliter per dag kan pomp, pleks van die 1 850 megaliter per dag wat dit gewoonlik kan vermag. Die Hartbeeshoek-, Brakfontein- en Klipfontein-reservoir word uit die Palmietstelsel gevoer en tientalle reservoirs in die Tshwane-metrogebied kan geraak word. “Die Stad Tshwane vra om verskoning vir enige ongerief wat weens die herstelwerk veroorsaak kan word. Ons doen ŉ beroep op alle inwoners om water in hierdie tyd spaarsaam te gebruik,” sê Stephens Notoane, die Tshwane-metro se groephoof vir water en sanitasie. Die stad sal watertenkwaens op ŉ gereedheidgrondslag hou indien onderbrekings ondervind word en het inwoners gevra om self ŉ noodvoorraad water te hou wat gebruik kan word indien die krane droogloop. Rand Water het verbruikers egter gemaan om nie water in groot hoeveelhede op te gaar nie, omdat dit munisipale reservoirvlakke gaan uitput. Hy het ook gewaarsku teen die verspreiding van fopnuus – dat daar dae lank geen water gaan wees nie – wat tot groot paniek aanleiding gee. ????FAKE NEWS????Rand Water is aware of misleading information that is causing panic on social media regarding the upcoming #B6Pipeline Maintenance. The B6 project forms part of Rand Water’s planned maintenance program and does not imply a complete lack of water. pic.twitter.com/KqTI8lYZ9g — Rand Water (@Rand_Water) August 16, 2022 Die groot opgraderingswerk wat die afgelope naweek aan die pypleiding gedoen is, het sonder voorval verloop.